KIRJALLINEN KYSYMYS P-2281/99 esittäjä(t): Ursula Stenzel (PPE-DE) komissiolle. Laajentumisstrategia ja ydinturvallisuus.



Virallinen lehti nro 225 E , 08/08/2000 s. 0085 - 0086



KIRJALLINEN KYSYMYS P-2281/99 esittäjä(t): Ursula Stenzel (PPE-DE) komissiolle (24. marraskuuta 1999) Aihe: Laajentumisstrategia ja ydinturvallisuus Euroopan komissio on muuttanut neuvottelustrategiaansa ja haluaa antaa kaikille hakijamaille mahdollisuuden osallistua laajentumisneuvotteluihin, jotta niitä ei jaoteltaisi kahteen ryhmään. Onko määräajan asettaminen Kozloduyn ydinvoimalan reaktoreiden nro 1 ja 4 sulkemiselle ehto neuvotteluiden aloittamiselle Bulgarian kanssa? Itävallan esittämän toivomuksen mukaan Slovakia voisi liittyä EU:hun vain siinä tapauksessa, että se sulkee Bohunicen ydinvoimalan ennen vuotta 2006. Mikä on komission näkemys tästä asiasta? Millaista aikataulua komissio ehdottaa tätä ongelmaa koskevien neuvotteluiden aloittamiseksi toiseen aaltoon kuuluvien maiden kanssa? Günter Verheugenin komission puolesta antama vastaus (9. joulukuuta 1999) Yhteisö kiinnittää erityistä huomiota ydinturvallisuuteen Keski- ja Itä-Euroopan maissa. Kölnissä kokoontunut Eurooppa-neuvosto korosti ydinturvallisuuden merkitystä laajentumisen yhteydessä ja kehotti komissiota tutkimaan tätä kysymystä tarkoin seuraavissa määräaikaiskertomuksissaan ehdokasmaiden edistymisestä Euroopan unioniin liittymisen valmisteluissa. Komissio tulee tarkastelemaan jatkuvasti ydinturvallisuutta ja tukemaan sitä liittymistä valmistelevan ajanjakson aikana. Sellaisten ehdokasmaiden reaktoreiden osalta, joita ei voida saattaa nykyisten kansainvälisten turvallisuusnormien tasolle kohtuukustannuksin (Ignalina Liettuassa, Bohunice V1 Slovakiassa ja Kozloduyn voimalan yksiköt 1-4 Bulgariassa), komissio on pyrkinyt neuvoston ja Euroopan parlamentin kantojen mukaisesti niiden sulkemiseen niin aikaisin kuin se käytännössä on mahdollista kyseisten maiden sitoutumisella realistisiin sulkemisaikatauluihin, jotka noudattavat soveltuvin osin maan kansainvälisiä velvoitteita. Komissio on ilmoittanut olevansa halukas avustamaan näitä maita sekä teknisesti että taloudellisesti kyseisten aikataulujen täytäntöönpanossa. Komission kanssa käymiensä keskustelujen johdosta Liettua ja Slovakia päättivät äskettäin sulkea vanhempia reaktoreita ja ne ovat tarkistaneet energiastrategioitaan sen mukaisesti. Slovakian osalta Bohunicen V1 -voimalan yksikkö 1 suljetaan vuoteen 2006 ja yksikkö 2 vuoteen 2008 mennessä. Komission tekemän ehdokasmaiden edistymistä Euroopan unioniin liittymisen valmisteluista lokakuussa 1999 annetun koskevan yleislausunnon mukaisesti komissio ja Bulgarian hallitus pääsivät 29. marraskuuta 1999 sopimukseen siitä, että Bulgarian hallitus sitoutui sulkemaan lopullisesti Kozloduyn ydinvoimalan yksiköt 14 mahdollisimman aikaisin. Tässä yhteydessä ja komission taloudelliseen tukeen sioutumisen perusteella Bulgarian hallitus sitoutuu sulkemaan lopullisesti Kozloduyn ydinvoimalan yksiköt 1 ja 2 ennen vuotta 2003. Energiastrategian ajan tasalla saattamisen myötä, joka saatetaan päätökseen vuonna 2002, Bulgaria päättää komission kanssa sopimansa mukaisesti ja ottaen huomioon ydinturvarahastosopimuksen ja muut olennaiset tekijät, yksikköjen 3 ja 4 lopullisista sulkemisajankohdista, jotka ovat ennen nykyisin suunniteltuja sulkemispäiviä eli vuosia 2008 ja 2010. Komission käsityksen mukaan näiden yksikköjen lopullinen sulkeminen tapahtuu viimeistään vuonna 2006.